## El secretari autonòmic de Turisme centra l’estratègia de la promoció turística de la Comunitat Valenciana a “desestacionalitzar i diversificar l’oferta”

*** José Manuel Camarero, que ha participat en la Convenció Anual de Turespaña que se celebra a Tenerife, defén la promoció dels productes turístics i d’iniciatives que contribuïsquen a la sostenibilitat turística**

El secretari autonòmic de Turisme, José Manuel Camarero, ha presentat l’estratègia de promoció turística en la qual s’està treballant des de Turisme Comunitat Valenciana en la Convenció Anual de Turespaña, que se celebra estos dies a Tenerife.

En concret, José Manuel Camarero ha participat en una taula redona sobre ‘Noves estratègies turístiques’, juntament amb el Conseller de Turisme, Comerç i Consum del Govern basc, Javier Hurtado; el viceconseller de Cultura, Turisme i Esport de la Comunitat de Madrid, Luis Martín; el conseller d’Empresa i Treball de la Generalitat de Catalunya, Miquel Samper, i el president del Consell Insular de Menorca, Adolfo Vilafranca.

En este debat, el secretari autonòmic de Turisme ha destacat que els objectius prioritaris de la Generalitat en matèria turística són “desestacionalitzar i diversificar l’activitat turística”, i per això “hem de treballar a posar el focus en els mesos de menys ocupació, en els quals tenim marge per a continuar creixent”, ha remarcat.

Així mateix, ha defés l’estratègia Creaturisme que duu a terme Turisme Comunitat Valenciana per al desenrotllament i impuls de programes de producte turístic, i ha assenyalat que “un altre dels nostres objectius és impulsar la diferenciació de la nostra oferta turística i el desenrotllament de productes turístics aptes per a crear paquets i comercialitzar-los”.

En este sentit, José Manuel Camarero ha remarcat que “hem variat també l’estratègia de comercialització, ja que la demanda és cada vegada més segmentada i especialitzada”, i per això “apostem per la promoció dels productes turístics, ja que s’enllacen bastant bé i al final qui ve motivat per l’esport també consumix altres productes com ara gastronomia o cultura”.

D’altra banda, ha subratllat que el sector turístic “ha de ser sostenible econòmicament i també ser rendible tot l’any” i ha afegit que “el consum que fa el turista internacional s’ha de compensar també amb el nacional”.

En esta línia, ha destacat l’estratègia impulsada per la Generalitat amb el Bo Viatge, “que ha aconseguit 100.000 pernoctacions i ens permet mantindre viva l’oferta i donar a conéixer destinació als nostres propis habitants, la qual cosa també reforça la nostra imatge”.

El secretari autonòmic de Turisme també s’ha referit a les últimes dades estadístiques publicades per l’INE sobre turistes estrangers, que mostren que “hem crescut en els últims huit mesos un 17 % interanual en turistes internacionals i un 26 % en gasto”, i ha declarat que “volem pensar que és perquè la nostra estratègia és encertada i anem pel bon camí”.

**Aposta per la sostenibilitat turística**

El secretari autonòmic de Turisme també s’ha referit a l’aposta de la Generalitat per impulsar iniciatives en matèria de turisme sostenible, ja que, segons ha reconegut, “és tan important la rendibilitat econòmica del sector turístic com la rendibilitat social, i per a fer-ho és fonamental gestionar la demanda”.

Camarero ha explicat que “hem de fer, però també certificar”, i ha assenyalat que “serem la primera comunitat autònoma a ser certificada per Aenor com a destinació sostenible” i ha recalcat la importància d’aconseguir esta certificació, ja que avala l’estratègia de la Generalitat i del sector turístic de la Comunitat Valenciana.

Finalment, ha reiterat la “ferma aposta de Turisme per impulsar iniciatives que contribuïsquen a la desestacionalització turística”, i ha remarcat que “tindre turistes durant tot l’any ens permet dinamitzar territoris, generar ocupació i professionalitzar plantilles”, per la qual cosa ha confirmat que “continuarem treballant en estes estratègies”.

Fecha: 03/10/2024